Diari Oficial de la Generalitat Valenciana


Sumari del DOGV 7415, del 02-12-2014 (2014/10892)

RESOLUCIÓ de 24 de novembre de 2014, del director general d'Administració Local, per la qual es publiquen els Estatuts de la Mancomunitat de Serveis Socials Mariola.
---------------------------------------------------------------------------------------------------------------------------------------------------------------------

### Dades del document

Número de DOGV
:   7415

Data del DOGV
:   02-12-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/10326


Data del document
:   24-11-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 24 de novembre de 2014, del director general d'Administració Local, per la qual es publiquen els Estatuts de la Mancomunitat de Serveis Socials Mariola. [2014/10707]  
L'entrada en vigor de la Llei 27 2013/, de 27 de desembre, de Racionalització i Sostenibilitat de l'Administració Local, ha determinat la introducció de determinats canvis en el règim jurídic de les entitats locals que afecten les mancomunitats de municipis, ja siga directament o bé a través de les modificacions que opera en certs àmbits de l'organització i del funcionament dels ajuntaments.  
  
La disposició transitòria onze de la Llei 27/2013, de Racionalització i Sostenibilitat de l'Administració Local, establix que les mancomunitats adaptaran els seus estatuts a la nova regulació, i hauran d'adoptar l'acord d'iniciació del procediment d'adaptació en el termini de sis mesos des de l'entrada en vigor de la nova regulació; cas contrari, incorreran en causa de dissolució.  
Per la seua banda, la Llei 8/2010, de 23 de juny, de la Generalitat, de Règim Local de la Comunitat Valenciana, establix en la disposició transitòria sexta l'adaptació dels estatuts de les mancomunitats al contingut d'esta.  
En els dos supòsits el procediment d'adaptació dels estatuts serà el regulat per l'article 93 de la Llei 8/2010, de 23 de juny, de Règim Local de la Comunitat Valenciana, referit a les modificacions constitutives de les mancomunitats. Perquè l'adaptació adquirisca eficàcia és necessari procedir-ne a la publicació en el Diari Oficial de la Comunitat Valenciana, d'acord amb el que establix l'apartat 4 del precepte mencionat.  
  
La Mancomunitat de Serveis Socials Mariola ha procedit, d'acord amb el que disposa la legislació vigent, a l'adaptació dels seus estatuts al que s'ha establit en els dos textos legals.  
Remesos l'expedient tramitat i els estatuts aprovats a esta Direcció General d'Administració Local, no s'hi advertix cap infracció de l'ordenament jurídic.  
  
Per tot això, d'acord amb la legislació esmentada i, concretament, amb l'article 93 de la Llei 8/2010, de 23 de juny, de la Generalitat, de Règim Local de la Comunitat Valenciana, i d'acord amb el que disposa l'article 32.2 del Decret 89/2014, del Consell, pel qual s'aprova el Reglament Orgànic i Funcional de la Presidència, i de la Conselleria de Presidència, i Agricultura, Pesca, Alimentació i Aigua, resolc:  
  
  
Article únic  
Publicar en el Diari Oficial de la Comunitat Valenciana el text dels Estatuts de la Mancomunitat de Serveis Socials Mariola, que es transcriu a continuació com a annex, a l'haver-se acreditat en l'expedient la legalitat de les actuacions.  
  
Contra esta resolució que posa fi a la via administrativa, en virtut del que establix la disposició addicional tercera, apartat primer, del Decret 89/2014, de 13 de juny, del Consell, pel qual s'aprova el Reglament Orgànic i Funcional de la Presidència i de la Conselleria de Presidència i d'Agricultura, Pesca, Alimentació i Aigua, podran interposar-se els recursos següents:  
a) Potestativament, recurs de reposició davant del mateix òrgan que ha dictat l'acte, en el termini d'un mes a comptar de l'endemà de la notificació d'esta resolució, de conformitat amb el que establixen els articles 107, 116 i 117 de la Llei 30/1992, de 26 de novembre, tenint en compte que no és possible simultaniejar el recurs contenciós administratiu i el potestatiu de reposició.  
b) Directament recurs contenciós administratiu davant dels jutjats contenciosos administratius en el termini de dos mesos comptats a partir de l'endemà al de la notificació d'esta resolució, de conformitat amb el que disposen els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjuí que els interessats puguen exercitar qualsevol altra via que estimen oportuna.  
  
València, 24 de novembre de 2014.- El director general d'Administració Local: Vicente Saurí Martí.  
  
  
ANNEX  
Estatuts de la Mancomunitat de Serveis Socials Mariola  
  
Article u  
Les entitats locals d'Agres, Alfafara, l'Alqueria d'Asnar, Gaianes i Muro de Alcoy, a l'empara del que disposa l'ordenament jurídic vigent, acorden constituir-se en mancomunitat d'entitats locals per a l'organització i prestació en forma mancomunada de les obres, servicis o activitats de la seua competència, que es recullen en estos estatuts.  
  
  
Article dos  
La mancomunitat que es constituïx es denominarà Mancomunitat de Servicis Socials Mariola i els seus òrgans de govern i administració s'ubicaran en el municipi on residisca la seua Presidència, i el seu domicili social i lloc de reunió serà el Centre Social Matzem, ubicat a la plaça Matzem, número 5, de Muro de Alcoy (Alacant).  
  
Article tres  
1. Són fins de la mancomunitat avaluar i informar sobre situacions de necessitat social i l'atenció immediata a persones en situació de risc o exclusió social dels veïns i transeünts dels respectius municipis que la constituïxen.  
Així com aquells altres servicis que determinen la legislació de l'Estat i de la Comunitat Valenciana en cada moment vigent.  
2. Per a l'assumpció de nous servicis, que té la naturalesa de modificació constitutiva i s'haurà de tramitar d'acord amb el que disposa la llei, serà necessària la conformitat de totes les entitats mancomunades interessades per acord del ple d'estos per majoria del número legal de vots.  
3. La mancomunitat estudiarà estes peticions i resoldrà sobre la viabilitat.  
4. La prestació i explotació dels servicis podrà realitzar-la la mancomunitat d'acord amb qualsevol de les formes previstes en l'ordenament jurídic vigent.  
5. La prestació dels fins enumerats en el paràgraf 1 d'este article suposa la subrogació per part de la mancomunitat en la titularitat del servici, i li correspon, per tant, la gestió integral d'este, així com tot el referent a la imposició i ordenació dels seus fins.  
  
Article quatre  
La mancomunitat, com a entitat local reconeguda per la llei, exercirà quantes potestats siguen conferides per la legislació vigent d'aplicació, a les entitats d'estes característiques per al compliment dels seus fins.  
  
Article cinc  
1. Els òrgans de govern de la mancomunitat seran representatius dels ajuntaments mancomunats.  
2. Els òrgans de govern són:  
a) El ple de la mancomunitat.  
b) El president.  
c) El vicepresident o vicepresidents, si és el cas.  
d) La Junta de Govern.  
3. Podran igualment crear-se totes les comissions informatives que es requerisquen, tenint en compte el nombre de servicis que la mancomunitat preste.  
  
Article sis  
1. El ple de la mancomunitat estarà integrat pels alcaldes de cada municipi i els regidors designats per cada ajuntament.  
2. Per a l'adopció d'acords se seguirà el sistema del vot ponderat, i prendrà com a referència el nombre de regidors que corresponen a cada municipi conforme a l'article 179 de la Llei Orgànica 5/1985, de 19 de juny, reguladora del règim electoral general:  
- Fins a 250 residents 5 regidors  
- De 251 a 1.000 7 regidors  
- De 1.001 a 5.000 9 regidors  
- De 5.001 a 10.000 11 regidors  
- De 10.001 a 20.000 13 regidors  
- De 20.001 a 50.000 17 regidors  
- De 50.001 a 498.409 21 regidors  
- De 100.001 d'ara en avant, un regidor més per cada 100.000 residents o fracció i se n'afegirà un més quan el resultat siga un número parell.  
El nombre d'habitants que es pren de referència per a aplicar l'escala serà l'utilitzat en les eleccions municipals immediatament precedents a la constitució de la mancomunitat.  
El vot s'emetrà per l'alcalde de cada municipi, i en cas d'absència pel regidor designat com a segon vocal.  
Per a aprovar acords es necessitarà la majoria absoluta de vots del ple de la mancomunitat.  
4. El mandat de vocals coincidirà amb el de les seues respectives corporacions.  
  
Article set  
1. Fins a la data de constitució del nou ple, actuarà en funcions l'anterior i el seu president.  
2. Transcorregut el termini per a l'elecció de vocals per les entitats dins dels 90 dies següents, es procedirà a la constitució del nou ple de la mancomunitat i designació del president.  
3. Durant el període a què es referix l'article 2, només es podrà dur a terme la gestió ordinària de la mancomunitat.  
  
Article huit  
Correspon al ple de la mancomunitat:  
a) Aprovar el pressupost.  
b) Aprovar la plantilla.  
c) Exercir accions judicials i administratives i la defensa de la corporació en matèries de competència plenària.  
d) Proposar la modificació o reforma dels estatuts.  
e) Aprovar, revisar, adquirir i alienar el patrimoni de la mancomunitat.  
f) Aprovació d'ordenances, censures de comptes, reconeixement de crèdits, operacions de crèdits, concessió de quitaments i esperes, i qualsevol classe de compromisos econòmics.  
g) Aprovar els plans i els projectes necessaris per a l'establiment, la realització i la gestió de les obres, els servicis o les activitats previstes com a fins de la mancomunitat.  
h) Admissió i separació de membres de la mancomunitat.  
i) Establiment de mèrits per als concursos de funcionaris d'habilitació nacional.  
j) Aprovació de les bases que regiran les proves d'accés a la funció pública de la mancomunitat.  
k) Determinar la forma de gestionar els servicis.  
l) Creació, estructures i règim de funcionament de la Junta de Govern.  
m) La incorporació dels fins previstos en l'article 3 no prestats inicialment.  
n) Totes quantes atribucions atribuïx al ple dels ajuntaments per al compliment dels seus fins, i actua la legislació de règim local, estatal i valenciana com a límit dels diferents òrgans de govern.  
  
  
Article nou  
1. El president de la mancomunitat l'elegirà el ple de la mancomunitat, entre els seus membres, per majoria absoluta del nombre legal de vots.  
2. Podran ser candidats a la presidència tots i cada un dels vocals que componen el ple.  
3. Si cap candidat obté majoria absoluta en la primera votació, es farà vint-i-quatre hores després una segona votació, i es triarà aquell qui obtinga més vots. En cas d'empat serà elegit el de més edat.  
  
4. Per a la destitució del president se seguirà el mateix procediment que el que establix la legislació vigent per a la destitució de l'alcalde.  
  
Article deu  
El president designarà un o més vicepresidents, en nombre màxim de dos, que el substituiran per l'orde del seu nomenament en cas d'absència, vacant o malaltia.  
  
Article onze  
1. Corresponen al president de la mancomunitat les competències següents:  
a) Dirigir el govern i l'administració de la mancomunitat.  
b) Convocar, presidir i alçar les sessions del ple, de la Junta de Govern i de qualssevol altres òrgans municipals.  
c) Dirigir, inspeccionar i impulsar els servicis, les obres i les activitats de la mancomunitat.  
d) Ordenar pagaments, retre comptes i administrar els fons i els béns de la mancomunitat.  
e) Rendir anualment els comptes de l'administració del patrimoni.  
f) Disposar gastos dins dels límits de la seua competència.  
g) Exercir la direcció del personal de la mancomunitat.  
h) Requerir als tècnics corresponents l'elaboració del projecte de pressupostos de la mancomunitat.  
i) Contractar obres, servicis i subministraments, sempre que la seua quantia no excedisca del 5 % del límit general aplicable a la contractació directa, d'acord amb el procediment legalment establit.  
j) Exercir la representació de la mancomunitat en qualsevol classe d'actes i negocis jurídics.  
k) Atorgar poders a procuradors per a comparéixer en juí i fora de juí.  
l) Visar amb la seua firma les certificacions que s'expedisquen en els actes i documents de la mancomunitat.  
m) Exercir totes les accions que siguen necessàries per al bon funcionament dels servicis de la mancomunitat.  
n) Totes aquelles que la normativa de règim local atribuïx a l'alcalde per al compliment de les competències que té atribuïdes.  
2. El president pot delegar l'exercici de les seues atribucions, excepte la de convocar i presidir les sessions del Ple i de la Junta de Govern i les anomenades en els apartats a, g i k.  
  
Article dotze  
1. La Junta de Govern estarà integrada pel president i un nombre de vocals no superior al terç del seu número legal, nomenats i separats lliurement per aquell, i retrà compte al ple.  
2. Correspon a la Junta de Govern:  
a) L'assistència al president en l'exercici de les seues atribucions.  
b) Les atribucions que el president o un altre òrgan municipal li delegue. No són delegables les atribucions reservades al ple en l'article 8, apartats a, b, d, f, g, h, i, j, k, l, i m.  
  
Article tretze  
1. El ple funciona en règim de sessions ordinàries de periodicitat preestablida; i extraordinàries.  
2. El ple celebra sessió ordinària com a mínim una vegada al trimestre i extraordinàries quan així ho decidisca el president o ho sol·licite la quarta part, almenys, del número legal de vots del ple. En este últim cas la celebració d'este no es podrà demorar per més de dos mesos des que va ser sol·licitada.  
  
Article catorze  
1. Les sessions del ple s'han de convocar almenys amb cinc dies hàbils d'antelació. En la citació es farà constar l'orde del dia.  
2. El ple es constituïx vàlidament amb l'assistència d'un terç del número legal de vots, que mai podrà ser inferior a tres vocals. Tal quòrum s'ha de mantindre al llarg de tota la sessió.  
3. En tot cas, es requerix l'assistència del president i del secretari de la mancomunitat, o dels qui legalment els substituïsquen.  
  
Article quinze  
1. Els acords del ple s'adopten, per regla general, per majoria simple dels membres presents. Hi ha majoria simple quan els vots afirmatius són més que els negatius.  
2. És necessari el vot favorable de la majoria absoluta del número legal de vots del ple per a l'adopció dels acord en les matèries següents:  
  
a) Proposta de modificació o ampliació dels estatuts.  
b) Aprovació del pressupost de la mancomunitat.  
c) Aprovació d'ordenances i tarifes de caràcter general que afecten els usuaris dels servicis.  
d) Aprovació de comptes.  
e) Aprovació de la plantilla de la mancomunitat.  
f) Concertar crèdits.  
g) Creació, estructura i règim de funcionament de la Junta de Govern, si és el cas.  
h) L'assumpció dels nous servicis no prestats inicialment.  
i) Determinació de la forma de gestió del servici.  
j) Aprovació de les quotes extraordinàries.  
k) La iniciació del tràmit de modificació constitutiva de la mancomunitat.  
l) L'aprovació definitiva de les modificacions no constitutives.  
m) Les aprovacions d'adhesió de nous membres i separació de membres de la mancomunitat.  
n) L'acord de dissolució de la mancomunitat.  
o) Tots aquells establits en els estatuts o en la legislació de règim local.  
  
Article setze  
1. Per a la funció pública de secretaria caldrà ajustar-se al que disposen els articles 14 apartat 2 i 53 del Decret 32/2013, de 8 de febrer, de la Generalitat Valenciana, pel qual es regula el règim jurídic del personal funcionari amb habilitació de caràcter estatal.  
2. El responsable de la gestió econòmica serà designat d'acord amb el que establix el punt 1.  
  
Article dèsset  
1. La resta del personal de la mancomunitat serà seleccionat per mitjà dels sistemes d'oposició, concurs i concurs oposició, i es respectaran, en tot cas, els principis constitucionals de publicitat, mèrit i capacitat.  
2. Fins que es proveïsquen les places convocades, estes es podran cobrir interinament o amb personal laboral de caràcter temporal, segons les seues funcions, per les persones que, respectant els principis assenyalats en el paràgraf anterior, siguen oportunament seleccionades.  
3. Les places vacants s'hauran de traure a oferta d'ocupació en el primer trimestre de cada any.  
4. El nomenament i règim del personal eventual, si és el cas, serà idèntic al previst per a les corporacions locals per la legislació vigent.  
  
Article díhuit  
La hisenda de la mancomunitat està constituïda pels recursos següents:  
a) Les aportacions dels municipis mancomunats, d'acord amb el que establixen els estatuts.  
b) Ingressos de dret privat.  
c) Taxes i preus públics per la prestació de servicis o la realització d'activitats de la seua competència.  
d) Contribucions especials per l'execució d'obres o per a l'establiment, ampliació o millora de servicis de la competència de la mancomunitat.  
e) Participació en els tributs de la Generalitat, que si és el cas, es puguen establir.  
f) Recàrrecs sobre impostos de la Generalitat o d'altres entitats locals, que procedisquen.  
g) Subvencions i altres ingressos de dret públic.  
h) Ingressos d'operacions de crèdit.  
i) Multes i sancions en l'àmbit de les competències d'esta mancomunitat.  
j) Qualsevol altre que legalment puga establir-se.  
  
Article dènou  
1. Per a la imposició, exacció, liquidació i cobrament dels recursos enumerats en l'article anterior, la mancomunitat aprovarà les ordenances fiscals corresponents als distints servicis, i estes ordenances tindran força obligatòria en tots els municipis integrants, una vegada aprovada.  
  
2. Correspondrà als municipis facilitar a la mancomunitat tota la informació necessària per a la formació de padrons, altes, baixes i la resta de modificacions referides als contribuents afectats pels distints servicis que constituïsquen els fins regulats en articles anteriors.  
3. La mancomunitat podrà en tot moment, pels seus propis mitjans, comprovar la veracitat i l'exactitud de les dades a què es referix el número anterior.  
  
Article vint  
Les aportacions de les entitats mancomunades podran ser per a cada exercici econòmic en la forma següent:  
a) Una quota principal, en funció de l'ús i nombre d'habitants que cada entitat realitze dels servicis que es presten mancomunadament i no directament a l'usuari (en el cas que el servici es preste directament a l'usuari, no és procedent l'aplicació d'este apartat).  
  
b) Una quota extraordinària i obligatòria per a atendre gastos d'este caràcter.  
  
Article vint-i-u  
Les aportacions dels municipis a la mancomunitat tenen la consideració de pagaments obligatoris i preferents per a les entitats mancomunades.  
  
Article vint-i-dos  
1. Les aportacions econòmiques dels municipis es realitzaran en la forma i els terminis que determine el Ple. En cas que algun municipi es retarde en el pagament de la seua quota en més d'un trimestre, el president requerirà el seu pagament en el termini de vint dies.  
Transcorregut este termini sense haver fet efectiu el dèbit, el president podrà sol·licitar dels òrgans de l'administració central, autonòmica o provincial, la retenció de les quotes pendents, a càrrec de les quantitats que per qualsevol concepte foren liquidades a favor de l'ajuntament deutor, a fi que se les entregue a la mancomunitat.  
2. Esta retenció s'autoritzarà expressament pels ajuntaments mancomunats en el moment de l'aprovació d'estos estatuts, sempre que s'acompanye la certificació de descobert, reglamentària, en cada cas.  
  
3. El manteniment reiterat en situació de deutor a la mancomunitat per part d'una entitat local, podrà ser causa suficient per a procedir a la seua separació, i es podran reclamar les quantitats degudes i els gastos derivats de conformitat amb els apartats 1 i 2 d'este article; previ requeriment i atorgament d'un termini per al compliment de les obligacions pendents.  
  
Article vint-i-tres  
1. La mancomunitat aprovarà anualment un pressupost d'acord amb el que establix la legislació de règim local vigent.  
2. El pressupost constituïx l'expressió xifrada, conjunta i sistemàtica de les obligacions que, com a màxim, poden reconéixer, i dels drets amb venciment o que es prevegen realitzar durant el corresponent exercici econòmic.  
3. S'inclouran en els pressupostos les inversions que es pretenguen realitzar, així com les seues fonts de finançament.  
  
Article vint-i-quatre  
1. El patrimoni de la mancomunitat estarà integrat per qualsevol classe de béns, drets i accions que legítimament adquirisca, bé en el moment de la seua constitució o amb posterioritat. A este efecte es podrà formar un inventari, de conformitat amb el que disposen les disposicions vigents en la matèria.  
2. La participació de cada entitat mancomunada en este patrimoni es fixarà tant inicialment com d'ara en avant en funció del nombre d'habitants de dret de cada entitat, segons l'últim padró quinquennal.  
  
No obstant això, i ateses les característiques de les aportacions a la mancomunitat, es tindran en compte altres factors de ponderació.  
  
Article vint-i-cinc  
La mancomunitat es constituïx per temps indefinit.  
  
Article vint-i-sis  
Per a la modificació dels estatuts se seguirà el procediment següent:  
- Si la modificació estatutària és d'elements constitutius o de la mancomunitat (objecte, competències, potestats, òrgans de govern, sistema de representació, règim economicofinancer, criteris d'aportacions i supòsits de dissolució de la mancomunitat), se seguirà el mateix procediment que el de constitució.  
- Si la modificació estatutària és d'aspectes no constitutius, serà suficient l'acord del ple amb majoria absoluta de vots.  
  
Article vint-i-set  
1. Per a la incorporació a la mancomunitat d'un nou municipi serà necessari:  
a) El vot favorable de la majoria absoluta dels membres de la corporació interessada.  
b) El vot favorable de la majoria absoluta dels vots del ple de la mancomunitat.  
2. L'aportació inicial dels municipis incorporats a la mancomunitat, després de la seua constitució, la determinarà l'índex del patrimoni de la mancomunitat per habitants de dret de l'entitat que sol·licita la seua inclusió.  
Si no hi ha tal patrimoni, aportarà la quota que resulte de multiplicar la quantitat a què es referix l'apartat b de l'article 19 pel nombre d'habitants de dret del municipi i per un nombre d'anys que no podrà excedir de cinc.  
La quota resultant de la valoració podrà ser exigida en el moment de la incorporació de l'entitat local a la mancomunitat o quedar diferida per al supòsit de la dissolució o, si és el cas, separació de la mancomunitat.  
  
3. Així mateix, haurà d'aportar tots els gastos que s'originen amb motiu de la seua inclusió en la mancomunitat.  
  
Article vint-i-huit  
1. Per a la separació voluntària de la mancomunitat de qualsevol dels municipis que la integren, serà necessari:  
a) Que ho sol·licite la corporació interessada, amb l'acord previ adoptat per majoria absoluta en el ple d'esta, amb 1 any d'antelació.  
  
b) Que es trobe al corrent del pagament de les seues aportacions.  
c) Haurà d'abonar tots els gastos que s'originen amb motiu de la seua separació, i la part del passiu contret per la mancomunitat a càrrec seu.  
d) Que es vote favorablement per la majoria absoluta dels vots del ple de la mancomunitat.  
2. Seran causes de separació forçosa:  
a) El persistent incompliment del pagament de les seues aportacions.  
b) L'incompliment d'aquelles altres actuacions necessàries per al correcte desenrotllament de la mancomunitat a què ve obligada pels seus estatuts.  
Per a la separació forçosa es requerirà la tramitació del corresponent procediment precedit de requeriment previ i d'atorgament d'un termini per al compliment de les seues obligacions. Si estes no es feren efectives en el este termini, s'adoptarà acord de separació forçosa per majoria absoluta del nombre de vots del ple.  
  
Article vint-i-nou  
1. La separació voluntària o forçosa d'una o diverses corporacions, no obligarà al ple a practicar liquidació de la mancomunitat, i este dret quedarà en suspens fins al dia de la dissolució d'esta, data en què entrarà o entraran a participar en la part alíquota que li corresponga de la liquidació de béns de la mancomunitat.  
En el cas que l'aportació inicial estiguera constituïda per elements del servici propis de l'Ajuntament, la mancomunitat podrà, a la vista de les circumstàncies concurrents, fer efectiva totalment o parcialment la liquidació amb els mateixos elements aportats.  
2. Tampoc podran, les corporacions separades, al·legar dret de propietat dels béns i servicis de la mancomunitat, encara que radique en el seu terme municipal.  
  
Article trenta  
La mancomunitat es dissoldrà per alguna de les causes següents:  
a) Per desaparició del fi pel qual va ser creada.  
b) Quan així ho acorde el ple de la mancomunitat i els ajuntaments mancomunats, amb el vot favorable de la majoria absoluta de vots dels ajuntaments mancomunats.  
c) Per dur-se a terme la prestació dels servicis objecte de la mateixa per l'Estat, comunitat autònoma, diputació provincial, per absorció de les competències municipals.  
  
Article trenta-un  
1. Quan els ajuntaments mancomunats decidisquen dissoldre la mancomunitat, adoptaran el corresponent acord previ en què manifesten este propòsit, i es requerirà per a la seua validesa la majoria absoluta de vots dels membres que legalment la integren.  
2. A la vista dels acords municipals, el ple de la mancomunitat, en el termini de 30 dies següents a la recepció de la comunicació d'estos, nomenarà una comissió liquidadora, composta pel president i, almenys quatre vocals. En ella s'integraran per a complir les seues funcions assessores el secretari i també l'interventor si existira. Podrà, igualment, convocar a les seues reunions a experts determinats, només als efectes de sentir la seua opinió o preparar informes o dictàmens en temes concrets de la seua especialitat.  
3. La comissió, en terme no superior a tres mesos, farà un inventari de béns, servicis i drets de la mancomunitat; xifrarà els seus recursos, càrregues i dèbits, i relacionarà el seu personal, I procedirà més tard a proposar al ple de l'entitat l'oportuna distribució o integració d'estos en els ajuntaments mancomunats, tenint en compte les mateixes dades que hagen servit per a la formació del patrimoni.  
  
També assenyalarà el calendari d'actuacions liquidadores, que no excedirà de sis mesos.  
4. La proposta, per a ser aprovada vàlidament, requerirà el vot favorable de la majoria absoluta dels vots del ple. Una vegada aprovada, la proposta serà vinculant per als ajuntaments mancomunats.  
  
5. En tot cas, verificada la integració del personal en les respectives municipalitats, seran respectats tots els drets de qualsevol orde o naturalesa que este tinguera en la mancomunitat.  
  
Article trenta-dos  
Queden derogades les disposicions transitòries primera i segona per no tindre objecte actualment.  
  
DISPOSICIÓ ADDICIONAL  
  
Els registres de les diverses entitats locals mancomunades tindran la consideració de registres delegats del de la mancomunitat a tots els efectes d'entrada, eixida i presentació de documents.  
  
DISPOSICIÓ FINAL  
  
Única  
En allò no previst per estos estatuts, resultarà d'aplicació el que establix la legislació vigent per a les entitats locals.